**Приложение № 1**

**Условия за кандидатстване**

**с проектни предложения за предоставяне на безвъзмездна финансова помощ по**

**Програма за морско дело, рибарство и аквакултури 2021-2027, финансирана от Европейския фонд за морско дело, рибарство и аквакултури**

**Процедура чрез подбор на проекти BG14MFPR001-1.005 „Окончателно преустановяване на риболовните дейности“**

Съдържание

[1. Наименование на програмата: 4](#_Toc201134170)

[2. Наименование на приоритетната ос: 4](#_Toc201134171)

[3. Номер и наименование на процедурата: 4](#_Toc201134172)

[4. Измерения по кодове: 4](#_Toc201134173)

[5. Териториален обхват: 5](#_Toc201134174)

[6. Цели на предоставяната безвъзмездна финансова помощ по процедурата и очаквани резултати: 5](#_Toc201134175)

[7. Индикатори: 5](#_Toc201134176)

[8. Общ размер на безвъзмездната финансова помощ по процедурата: 6](#_Toc201134177)

[9. Минимален (ако е приложимо) и максимален размер на безвъзмездната финансова помощ за конкретен проект: 7](#_Toc201134178)

[10. Процент на съфинансиране: 7](#_Toc201134179)

[11. Допустими кандидати: 7](#_Toc201134180)

[12. Допустими партньори (ако е приложимо): 11](#_Toc201134181)

[13. Дейности, допустими за финансиране: 11](#_Toc201134182)

[14. Категории разходи, допустими за финансиране: 12](#_Toc201134183)

[15. Допустими целеви групи (ако е приложимо): 12](#_Toc201134184)

[16. Приложим режим на минимални/държавни помощи (ако е приложимо): 13](#_Toc201134185)

[17. Хоризонтални принципи: 13](#_Toc201134192)

[18. Минимален и максимален срок за изпълнение на проекта (ако е приложимо): 15](#_Toc201134193)

[19. Ред за оценяване на концепциите за проектни предложения: 15](#_Toc201134194)

[20. Критерии и методика за оценка на концепциите за проектни предложения: 15](#_Toc201134195)

[21. Ред за оценяване на проектните предложения: 15](#_Toc201134196)

[22. Критерии и методика за оценка на проектните предложения: 18](#_Toc201134197)

[23. Начин на подаване на проектните предложения/концепциите за проектни предложения: 20](#_Toc201134198)

[24. Списък на документите, които се подават на етап кандидатстване: 22](#_Toc201134199)

[25. Краен срок за подаване на проектните предложения: 26](#_Toc201134200)

[26. Допълнителна информация: 27](#_Toc201134201)

[27. Приложения към Условията за кандидатстване: 31](#_Toc201134202)

## 1. Наименование на програмата:

Програма за морско дело, рибарство и аквакултури 2021-2027 (ПМДРА)

## 2. Наименование на приоритетната ос:

Приоритет 1 „Насърчаване на устойчивото рибарство и на възстановяването и опазването на водните биологични ресурси”

## 3. Номер и наименование на процедурата:

Процедура № BG14MFPR001-1.005 „Окончателно преустановяване на риболовни дейности”, вид дейност 1.3.1. „Окончателно преустановяване на риболовни дейности”

## 4. Измерения по кодове:

Измерения по кодове съгласно Приложение I на Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (Регламент (ЕС) №2021/1060):

Код по измерение Област на интервенция: 079 Опазване на природата и биологичното разнообразие, природното наследство и ресурси, зелена и синя инфраструктура;

Код по измерение Форма на подкрепа: 01 Безвъзмездни средства;

Код по измерение Териториален механизъм за изпълнение и териториална насоченост: 33 Без териториална насоченост;

Код по измерение Стопанска дейност: 02 Рибарство;

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

Прилагането на вид дейност 1.3 „Окончателно преустановяване на риболовните дейности” ще допринесе за постигане на специфичната цел 3 „Насърчаване на адаптирането на риболовния капацитет към възможностите за риболов в случай на окончателно преустановяване на риболовните дейности и допринасяне за постигането на справедлив жизнен стандарт в случай на временно преустановяване на риболовните дейности”.

С изпълнението на вид дейност 1.3.1. „Окончателно преустановяване на риболовните дейности” се цели адаптирането на риболовния флот на Република България към рибните запаси в съответствие с целите на Генерална комисия по риболова в Средиземно море (ГКРСМ) - GFCM/37/2013/2 относно насоки за управление на риболовния капацитет в областта на прилагане на ГКРСМ.

Вид дейност 1.3.1. „Окончателно преустановяване на риболовните дейности” ще се изпълнява в тези сегменти, където балансът между свръхкапацитета и устойчивата експлоатация на рибните ресурси е нестабилен, като същевременно като допълнителен ефект ще осигури и намаляването на въглеродните емисии от риболова в унисон с целите на Европейския зелен пакт.

Очакваният резултат от изпълнение на процедурата е да се постигне балансиран риболовен флот, който да експлоатира устойчиво наличните рибни ресурси, както и съхраняването на биоразнообразието в Черно море и река Дунав и за опазването на уязвими видове.

## 7. Индикатори:

Управляващият (УО) орган на Програма за морско дело рибарство и аквакултури 2021-2027 (ПМДРА) ще следи за изпълнението и отчитането на следните индикатори:

1. CR 05.1 Capacity of vessels withdrawn, GT – Изведен капацитет на риболовния кораб, GТ.

Във Формуляра за кандидатстване като базова стойност се попълва 0, като целева стойност се посочва стойността на риболовния капацитет, който ще бъде отписан в GТ.

Индикаторът е задължителен за всички проектни предложения. Той се отчита след изпълнение дейността, заложена във формуляра за кандидатстване чрез искането за окончателно плащане.

1. CR 05.2 Capacity of vessels withdrawn, kW - Изведен капацитет на риболовния кораб, kW.

Във Формуляра за кандидатстване като базова стойност се попълва 0, като целева стойност се посочва стойността на риболовният капацитет, който ще бъде отписан в kW.

Индикаторът е задължителен за всички проектни предложения. Той се отчита след изпълнение дейността, заложена във формуляра за кандидатстване чрез искането за окончателно плащане.

Във Формуляра за кандидатстване индикаторите се попълват като крайна стойност след приключване на дейностите.

Изпълнението на заложените във формуляра за кандидатстване индикатори се проследява на етап окончателно плащане в ИСУН. Индикаторите не се отчитат от бенефициента след приемането на финалните технически и финансови отчети от ДФЗ-РА.

**ВАЖНО:** Детайлните правила за характера изчислението и отчитането на Индикаторите за резултат по всеки вид дейност на ПМДРА са дефинирани в точки 3.3.1 и 3.3.2 на документ „Рамка за мониторинг и оценка“, изготвени от FAMENET (Мрежа за мониторинг, оценка и местна подкрепа в областта на рибарството и аквакултурите) помощно звено към Европейската комисия, които кандидатите могат да прочетат тук: <https://oceans-and-fisheries.ec.europa.eu/system/files/2023-10/Working-paper-EMFAF-MEF-2021-2027_en.pdf>

**ВАЖНО:** В случай на неизпълнение на индикаторите за резултат, заложени в проектното предложение, ще доведе до финасови корекции за бенефициента съгласно приложимото законодателство.

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ за проекти по вид дейност 1.3.1. „Окончателно преустановяване на риболовните дейности” е както следва:

|  |  |  |
| --- | --- | --- |
| **Общ размер на безвъзмездната финансова помощ** | **Средства от Европейския фонд за морско дело, рибарство и аквакултури (ЕФМДРА)** | **Национално съфинансиране** |
| 3 500 000 лв. | 2 450 000 лв. | 1 050 000 лв. |

**9. Минимален (ако е приложимо) и максимален размер на безвъзмездната финансова помощ за конкретен проект:**

Финансовата помощ по реда на настоящата процедура е безвъзмездна, предоставя се в рамките на определения бюджет за мярката в ПМДРА и е в размер до 100 на сто от размера на изчислената премия.

Минимален размер на допустимата безвъзмездна финансова помощ – неприложимо.

Максималният размер на допустимата безвъзмездна финансова помощ се изчислява под формата на опростени разходи съгласно *Методология за изчисляване на компенсациите при прилагане на операция окончателно преустановяване на риболовни дейности* (Приложение 4.1), част от настоящите Условия за кандидатстване по процедурата.

## 

## 10. Процент на съфинансиране:

Безвъзмездната финансова помощ е в размер до 100 % от размера на изчислената премия, от които 70 % са осигурени от ЕФМДРА и 30 % от държавния бюджет на Република България.

Максимален процент на публично финансиране – 100 %.

Процент на съфинансиране от ЕФМДРА – 70 %.

Процент на съфинансиране от националния бюджет – 30%.

## 11. Допустими кандидати:

## 

**Критерии за допустимост на кандидатите:**

Допустими кандидати по настоящата процедура са собственици на риболовни кораби от риболовния флот на Република България, регистрирани като действащи в регистъра на риболовните кораби в България. Допустими за подпомагане са корабособственици, чиито риболовни кораби съгласно Годишния доклад на България за усилията през 2024 г. за постигане на устойчив баланс между риболовния капацитет и риболовните възможности (Приложение №3) попадат в сегмент на риболовния флот, който съгласно оценката на баланса в сегментите на флота за 2023 г. е със заключение - общо Ниво 3 - сегментът е небалансиран с наличие на излишък на капацитет (Приложение № 3.1).

Риболовният кораб, за който се кандидатства, следва да е на възраст не по-малка от 10 години към датата на кандидатстване.

Риболовният кораб, за който се кандидатства, следва да е извършвал риболовна дейност в морето в продължение на най-малко 90 дни на година през последните две календарни години, предхождащи датата на подаване на формуляра за кандидатстване.

**ВАЖНО:** За риболовен ден се счита периодът от 0:00 часа до 24:00 часа на всеки календарен ден, независимо от броя на излизанията на риболовния кораб и броя на декларациите за произход по чл. 20 от ЗРА за посочения период от 0:00 часа до 24:00 часа на този ден.

Кандидатите следва да притежават валидно разрешително за стопански риболов съгласно Закона за рибарството и аквакултурите (ЗРА) и да притежават удостоверение за придобито право за усвояване на ресурс от риба и други водни организми към датата на кандидатстване.

**ВАЖНО:** На скрапиране подлежи и риболовен кораб, за който собственикът е получил компенсации засмекчаване на последиците от кризата COVID-19 и от войната на Русия в Украйна.

**Критерии за недопустимост на кандидатите:**

Кандидатите не могат да участват в процедурата чрез подбор на проекти и да получат безвъзмездна финансова помощ, в случай че:

1. е извършил тежко нарушение съгласно член 42 от Регламент (ЕО) № 1005/2008 на Съвета, член 90 от Регламент (ЕО) № 1224/2009 или друг законодателен акт, приет от Европейския парламент и Съвета в рамките на ОПОР, съгласно срок

овете, посочени в чл. 11, параграф 4 от Регламент (ЕС) 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (Регламент (ЕС) № 1139/2021);

2. е участвал в дейността, управлението или собствеността на риболовен кораб, включен в посочения в член 40, параграф 3 от Регламент (ЕО) № 1005/2008 списък на Съюза на корабите, извършващи незаконен, недеклариран и нерегулиран риболов, или на кораб, плаващ под знамето на държави, определени като несътрудничещи трети държави съгласно член 33 от същия регламент, съгласно сроковете, посочени в чл. 11, параграф 4 от Регламент (ЕС) 2021/1139;

3. е бил подпомаган за модернизация на кораба или инвестиции на борда на риболовния кораб с друга финансова помощ за последните 5 години към датата на подаване на проектното предложение;

4. имат изискуеми и ликвидни задължения по ОПРСР 2007-2013 и ПМДР 2014-2020, освен ако е допуснато разсрочване, отсрочване или обезпечение на задълженията;

5. имат публични задължения по смисъла на чл. 162, ал. 2, т. 8 от Данъчно-осигурителния процесуален кодекс (ДОПК) за недължимо платени и надплатени суми, както и за неправомерно получени или неправомерно усвоени средства по проекти, финансирани от средства на Европейския съюз, включително свързаното с тях национално съфинансиране, които възникват въз основа на административен акт, включително финансови корекции, надплатен аванс, надхвърлени процентни ограничения, кръстосано финансиране, както и глобите и другите парични санкции, предвидени в националното законодателство и в правото на Европейския съюз;

6. Съгласно чл. 25, ал. 2 от Закона за управление на средствата от Европейските фондове при споделено управление (ЗУСЕФСУ) не могат да участват и безвъзмездна финансова помощ не се предоставя на кандидати, за които са налице обстоятелства за отстраняване от участие в процедура за възлагане на обществена поръчка съгласно Зaкона за обществените поръчки или които не са изпълнили разпореждане на Европейската комисия за възстановяване на предоставената им неправомерна и несъвместима държавна помощ. Кандидатите са длъжни да декларират, че не попадат в някоя от категориите, посочени в чл. 25, ал. 2 от от ЗУСЕФСУ и чл. 7 от Постановление № 23 на МС от 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. (обн. ДВ, бр. 16 от 2023 г.) (ПМС № 23/2023 г.)

Потенциалните кандидати не могат да участват в процедурата за подбор на проекти и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 - 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от ДОПК и лихвите по тях, към държавата или към общината по седалището на УО на ПМДРА и на кандидата, или аналогични задължения, установени с акт на компетентен орган, съгласно законодателството на държавата, в която кандидатите са установени и не е допуснато разсрочване, отсрочване и обезпечение на задълженията или задължението не е по акт, който не е влязъл в сила или размерът на неплатените дължими данъци или социално осигурителни вноски е повече от 1 на сто от сумата на годишния общ оборот за последната приключена финансова година, но не повече от 50 000 лв.

л) не са изпълнили разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата са правили опит да:

- повлияят на вземането на решение от страна на УО на ПМДРА, свързано с отстраняването, подбора или възлагането, включително чрез предоставяне на невярна или заблуждаваща информация, или да

- получат информация, която може да им даде неоснователно предимство в процедурата за предоставяне на безвъзмездна финансова помощ.

н) лицата, които представляват кандидата са осъждани с влязла в сила присъда и не са реабилитирани за престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс или престъпление, аналогично на тези, в друга държава членка или трета страна;

о) по отношение на лицата, които представляват кандидата е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от Закона за обществените поръчки (ЗОП);

р) е установено, че:

- са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

- не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

7. Потенциалните кандидати не могат да участват в процедурата чрез подбор на проекти и да получат безвъзмездна финансова помощ, в случай че:

а) са лице или се представляват от лице, което е на трудово или служебно правоотношение в Управляващия орган, Междинното звено и Счетоводния орган;

б) са лице, или се представляват от лице, което е било на трудово или служебно правоотношение в Управляващия орган, Междинното звено, и Счетоводния орган и Одитния орган до една година от прекратяване на правоотношението.

**ВАЖНО:** След подаване на Формуляра за кандидатстване, кандидатът/бенефициентът трябва да продължава да спазва изискванията, посочени в чл. 11 параграф 1, от Регламент (ЕС) № 2021/1139, през целия период на изпълнение на проекта, както и за срок от пет години след извършване на окончателното плащане в полза на този бенефициент.

**ВАЖНО:** Управляващият орган на ПМДРА може по всяко време да извършва проверка на декларираните от кандидатите обстоятелства и в случай че след проверката се установи, че кандидатът не отговаря на изискванията на Условията за кандидатстване и Условията за изпълнение, получената безвъзмездна финансова помощ подлежи на възстановяване, вкл. начислената законна лихва.

## 12. Допустими партньори (ако е приложимо):

Не се прилага.

**13. Дейности, допустими за финансиране:**

Подпомагането по настоящата процедура допринася за постигането на специфична цел 3 „Насърчаване на адаптирането на риболовния капацитет към възможностите за риболов в случай на окончателно преустановяване на риболовните дейности и допринасяне за постигането на справедлив жизнен стандарт в случай на временно преустановяване на риболовните дейности” съгласно чл. 14, параграф в) от Регламент (ЕС) № 2021/1139.

ЕФМДРА подпомага дейности за окончателно преустановяване на риболовните дейности, само когато това е постигнато чрез скрапирането на риболовни кораби и при условие, че окончателното преустановяване е предвидено като инструмент в „План за действие за сегментите на флота, при които е установен структурен излишък на капацитет” по член 22, параграф 4 от Регламент (ЕС) № 1380/2013, изготвен на база на годишния доклад на България за усилията през 2024 г. за постигане на устойчив баланс между риболовния капацитет и риболовните възможности, че сегментите на флота не са ефективно балансирани по отношение на предоставените на тези сегменти възможности за риболов.

**14. Категории разходи, допустими за финансиране:**

Неприложимо. Мярката е компенсаторна.

## 15. Допустими целеви групи (ако е приложимо):

Не е приложимо.

## 16. Приложим режим на минимални/държавни помощи (ако е приложимо):

## Дейностите по настоящата процедура не представляват държавна помощ и са в режим на „непомощ“.

## Определението на понятието „държавна помощ” се съдържа в член 107, параграф 1 от Договора за функционирането на Европейския съюз (ДФЕС). Държавна помощ е всяка помощ, предоставена от държава-членка на Европейския съюз, под каквато и да било форма, която нарушава или предизвиква опасност от нарушаване на конкуренцията, поради поставяне в по-благоприятно положение на определени предприятия или производството на определени стоки, доколкото се засяга търговията между държавите-членки на ЕС.

## В член 42 от ДФЕС е предвидено, че главата от ДФЕС, посветена на правилата за конкуренцията, включваща правилата за държавната помощ, се прилага по отношение на производството и търговията със селскостопански продукти, което включва продукти от сектора на рибарството и аквакултурите, единствено до степента, определена от Европейския парламент и от Съвета, като се вземат предвид целите, посочени в член 39 от ДФЕС.

## В член 10, параграф 1 от Регламент (ЕС) 2021/1139 се посочва, че членове 107, 108 и 109 от ДФЕС се прилагат спрямо помощи, предоставени от държавите членки на предприятия от сектора на рибарството и аквакултурите. В член 10, параграф 2 от Регламент (ЕС) 2021/1139 обаче се предвижда изключение от това общо правило, съгласно което членове 107, 108 и 109 от ДФЕС не се прилагат за плащания, извършени от държавите членки съгласно Регламент (ЕС) 2021/1139 и попадащи в приложното поле на член 42 от ДФЕС. Това е посочено в съображение (14) от Съобщение на Комисията 2023/C 107/01 „Насоки за държавна помощ за рибарството и аквакултурите“ (Насоките на ЕК).

## В тази връзка предоставянето на компенсации по реда на настоящата процедура попада изцяло в приложното поле на Регламент (ЕС) 2021/1139, а именно в сферата на рибарството и разпоредбите за държавни помощи не се прилагат.

## Допълнителна информация относно приложимото законодателство в областта на държавните помощи може да бъде открита на интернет страницата на Министерство на финансите <https://stateaid.minfin.bg/bg/573>

## 17. Хоризонтални принципи:

Процедурата се провежда при спазване на принципите за свободна и лоялна конкуренция, равнопоставеност и недопускане на дискриминация, публичност и прозрачност, спазване на основните права, устойчиво развитие, опазване на околната среда съгласно чл. 2, ал. 1 и чл. 29, ал. 1 от ЗУСЕФСУ .

Изпълнението на дейностите по настоящата процедура следва да бъде съобразено със следните хоризонтални принципи съгласно и чл. 9 от Регламент (ЕС) 2021/1060:

- Равенство на половете;

- Активно включване и приобщаване;

- Насърчаване на равните възможности и недопускането на дискриминация.

По настоящата процедура следва да е налице съответствие на проектното предложение с принципите на хоризонталните политики на ЕС. Проектът трябва да се изпълнява в съответствие с политиката на ЕС за равенството между мъжете и жените, интегрирането на принципа на равенство между половете и отчитането на социалните аспекти на пола.

Проектното предложение следва да съблюдава и принципите, заложени в „Хартата на основните права на ЕС и „Конвенцията на ООН за правата на хората с увреждания (КПХУ) в съответствие с Решение 2010/48/ЕО на Съвета в съответствие с член 15 на Регламент (ЕС) 2021/1060.

Дейностите по настоящата процедура се изпълняват като се избягва всякаква дискриминация, основана на пол, раса, цвят на кожата, етническа принадлежност или социален произход, генетични характеристики, език, религия или убеждения, политически или други мнения, имотно състояние, произход, увреждане, възраст или сексуална ориентация.

Няма да се допуска дейностите по проектите, финансирани по ПМДРА да включват такива, свързани с дискриминация, расови предразсъдъци, пристрастия и реч на омразата.

Кандидатът се задължава да спазва посочените по-горе принципи в хода на изпълнение на дейностите по проекта.

Във Формуляра за кандидатстване т. „Допълнителна информация, необходима за оценка на проектното предложение“, кандидатите следва да представят описание на съответствието на проектното предложение с посочените принципи на хоризонталните политики на ЕС и принципите, заложени в Хартата на основните права на ЕС и КПХУ.

Прилагането на заложените в проекта принципи ще се проследява на етап изпълнение на проектното предложение. При подаване на искане за окончателно плащане, бенефициентът следва да представи информация как изпълнява заложените принципи на хоризонталните политики на ЕС и принципите, заложени в Хартата на основните права на ЕС и КПХУ.

Информация по какъв начин се изпълняват хоризонталните политики и принципи на ЕС следва да бъде предоставена и при отчитане на дейностите по проекта.

Насоки за прилагане на Хартата на основните права на ЕС могат да бъдат намерени на следния адрес: <https://www.eufunds.bg/bg/node/8223>

Насоки за прилагане на Конвенцията на ООН за правата на хората с увреждания могат да бъдат намерени на следния адрес: <https://www.eufunds.bg/bg/node/8224>

## 18. Минимален и максимален срок за изпълнение на проекта (ако е приложимо):

Максимален срок за изпълнение на проекта: 90 календарни дни.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Оценката на проектните предложения се извършва при спазване на реда, определен в ЗУСЕФСУ и ПМС № 23 от 2023 г. и приложимото европейско и национално законодателство.

Оценката и класирането на проектните предложения по настоящата процедура се извършва от Оценителна комисия, определена със заповед на Ръководителя на УО на ПМДРА. Всички проектни предложения, подадени в срок, се оценяват в съответствие с критериите за оценка на проектни предложения.

Оценката на проектните предложения включва:

**Етап 1:** Оценка на административното съответствие и допустимост;

**Етап 2:** Техническа и финансова оценка.

Проектните предложения подлежат на оценка въз основа на одобрени от Комитета за наблюдение на ПМДРА критерии за подбор.

Оценката и класирането на проектните предложения по настоящата процедура се извършва от Оценителна комисия, определена със заповед на Ръководителя на УО на ПМДРА. Всички проектни предложения, подадени в срок, се оценяват в съответствие с предварително одобрените от Комитета за наблюдение критерии за подбор на проекти по ПМДРА, посочени в т. 22 „Критерии и методика за оценка на проектните предложения“ от настоящите условия и Приложение № 4 към Условията за кандидатстване. Не се допуска въвеждането на допълнителни критерии за оценка или изменение на критериите по време на провеждане на процедурата по оценка на проектното предложение, с изключение на случаите по чл. 26, ал. 7 от ЗУСЕФСУ.

**Оценка на административното съответствие и допустимостта:**

Оценителната комисията оценява и класира проектните предложения до три месеца от нейното назначаване.

При оценка на административното съответствие и допустимост на проектните предложения по процедурата, се проверява дали:

- проектното предложение се отнася за обявената процедура чрез подбор на проектни предложения;

- са налице всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите, проектните дейности и разходите с критериите за допустимост, посочени в Условията за кандидатстване.

Оценката за административно съответствие и допустимост на проектните предложения включва проверка и оценка на допустимостта на проектното предложение. В случай че в процеса на оценка Оценителната комисия установи наличието на обстоятелства свързани с неточности в изчислението на премията, това може да доведе до намаление на бюджета на проектното предложение (т. „Бюджет“ от Формуляра за кандидатстване). Промените в бюджета не могат да доведат до увеличаване на размера на безвъзмездната финансова помощ.

Ако по време на оценката се установи надвишаване интензитета на безвъзмездната финансова помощ и/или максималния размер на безвъзмездната финансова помощ, определен в настоящите Условия за кандидатстване, Оценителната комисия служебно го намалява до максимално допустимия интензитет и/или размер.

Само проектни предложения, преминали успешно оценката за административно съответствие и допустимост, подлежат на по-нататъшно разглеждане и оценка.

Когато при оценката на административното съответствие и допустимостта се установи липса на документи и/или друга нередовност, Оценителната комисия изпраща на кандидата уведомление за установените нередовности и определя разумен срок за тяхното отстраняване, който не може да бъде по-кратък от една седмица. Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

След приключване на оценката за административно съответствие и допустимост, на интернет страницата на Единния информационен портал за обща информация за управлението на Европейските структурни и инвестиционни фондове ([*www.eufunds.bg*](http://www.eufunds.bg)) и в ИСУН се публикува **списък на проектните предложения, които не се допускат до техническа и финансова оценка**, като се посочват и основанията за недопускане. За недопускането на всеки от кандидатите, включени в списъка, се съобщава по реда на чл. 61 от Административнопроцесуалния кодекс чрез администраторския профил в ИСУН, с писмено уведомление, до профила на всеки кандидат. Уведомяването се извършва в тридневен срок от публикуване на списъка с проектните предложения чрез отправяне на писмено съобщение до кандидата, изпратено чрез ИСУН. За дата на уведомяване на кандидата се счита датата на отправяне на съобщението.

Управляващият орган не носи отговорност, ако поради грешни и/или непълни данни за кореспонденция, предоставени от самите кандидати, те не получават кореспонденцията с Управляващия орган.

Кандидатите, чиито проектни предложения са включени в списъка, могат да подадат **писмени възражения** пред ръководителя на УО на ПМДРА в едноседмичен срок от съобщаването чрез ИСУН.

Разглеждането и произнасянето по постъпилите възражения се извършва по реда на чл. 19 от ПМС № 23 от 13.02.2023. Ръководителят на УО на ПМДРА се произнася по основателността на възражението в едноседмичен срок от неговото получаване, като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** Управляващият орган на ПМДРА няма да разглежда възражения от кандидатите, включени в списъка на проектните предложения, които не се допускат до техническа и финансова оценка, ако същите са изпратени след срока по чл. 34, ал. 3 от ЗУСЕФСУ.

Неподадените в срок и/или неподписани възражения, както и такива, които не са подписани от законния представител на кандидата или упълномощен негов представител няма да се разглеждат по същество, а ще се изготвя отговор до подателя на възражението, с който същият се уведомява, че възражението не подлежи на разглеждане по посочените причини.

**Техническа и финансова оценка:**

**ВАЖНО:** Техническата и финансова оценка се извършва само за проектните предложения, които са преминали успешно оценката за административно съответствие и допустимост.

Критериите за техническа и финансова оценка на проектните предложения по процедурата са подробно указани в Приложение № 4 „Критерии и методология за оценка на проектните предложения“ към Условията за кандидатстване.

В хода на проверките е възможно да бъдат установени и други обстоятелства, които да изискват допълнителна пояснителна информация или документ от кандидатите относно декларираните обстоятелства и представените документи, съгласно т. 24 от Условията за кандидатстване. Допълнителни разяснения и документи от кандидатите могат да бъдат изискани като за целта ще бъде предоставян срок не по-малък от седем дни от датата на получаване на искането за предоставяне на допълнителни разяснения/документи, като денят на получаване на искането. Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Кандидатът представя допълнителните разяснения и/или документи по електронен път чрез ИСУН.

Допълнителна информация може да бъде предоставена само по искане на Оценителната комисия като информацията не следва да съдържа елементи, водещи до подобряване на първоначалното проектно предложение. Непредставянето на изисканата допълнителна информация или разяснения в срок, може да доведе до прекратяване на производството по отношение на кандидата. Проектното предложение може да бъде отхвърлено само и единствено на това основание или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес, свързан с представянето на допълнителна информация/документи е описан в Ръководството за потребителя за модул “Е-кандидатстване” в ИСУН. Допълнителна информация може да бъде намерена и на следния линк: <https://eumis2020.government.bg/bg/s/Default/Manual>

## 22. Критерии и методика за оценка на проектните предложения:

Критериите за подбор се използват, за да се гарантира, че избраните за финансиране проектни предложения подкрепят целите заложени в ПМДРА. Критериите за подбор са изготвени от УО и са одобрени от Комитета за наблюдение (КН) на ПМДРА. По този начин се гарантира, че УО има ясни насоки зададени от КН и извършвания подбор на проектни предложения за финансиране от ЕФМДРА е в съответствие с целите на програмата.

Оценката по настоящата процедура се извършва въз основа на критерии, одобрени от Комитета за наблюдение на ПМДРА.

|  |  |
| --- | --- |
| **Критерии за подбор** | Проекти, свързани с кораби от сегмент, за който е установено,  че не е балансиран спрямо възможностите за риболов[[1]](#footnote-1) или за сегмент, засегнат от препоръки на Генералната комисия по риболова в Средиземно море (ГКРСМ) - **20 точки**  Проекти, свързани с кораби от останалите сегменти - **10 точки**  **Възраст на кораба**  От 10 до 15 години **10 точки**  От 16 до 25 години **20 точки**  Над 25 години **30 точки**  **Активност на риболовния кораб над минимума риболовни дни общо за двете години сумарно\***  Поне с 20 % над минимума риболовни дни **10 точки**  От 21 % - 40 % **20 точки**  Над 41 % **30 точки**  Проекти, свързани с кораби с **дължина под 12 метра** – 20 точки  Проекти, свързани с кораби с **дължина над 12 метра** – 10 точки  \*Активност на риболовния кораб се изчислява спрямо минималните стойности за риболовни дни, посочени в чл. 20 на Регламент (ЕС) 2021/1139:  90 риболовни дни годишно за последните две години, предхождащи датата на подаване на заявлението за подпомагане.  **Общ брой точки – 100**  **Минимален брой точки - 20** |

**Проектните предложения, получили минимум 20 точки на етап „Техническа и финансова оценка”,** се класират в низходящ ред съобразно получената оценка, като за финансиране се предлагат всички или част от проектите по реда на класирането до покриване на бюджета по настоящата процедура.

В случай че проектното предложение получи по-малко от 20 точки, същото се отхвърля.

За проектни предложения, които са получили еднакъв брой точки на етап „Техническа и финансова оценка“, класирането ще се извърши по реда на подаване на проектните предложения в ИСУН.

**ВАЖНО:**

**Критерий „Възраст на кораба“:** Критерият се доказва с документ №2 от списъка с документи, които се подават на етап кандидатстване по т. 24 от настоящите условия.

**Критерий „Активност на риболовния кораб“:** Критерият се проверява от УО на ПМДРА чрез справка за риболовните дни[[2]](#footnote-2), предоставена от ИАРА.

**Критерий „Проекти, свързани с кораби над 12 метра ”:** Критерият се доказва с документ № 2 от списъка с документи, които се подават на етап кандидатстване по т. 24 от настоящите условия.

**Критерий „Проекти, свързани с кораби под 12 метра“:** Критерият се доказва с документ № 2 от списъка с документи, които се подават на етап кандидатстване по т. 24 от настоящите условия.

**23. Начин на подаване на проектните предложения/концепциите за проектни предложения:**

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез Информационната система за управление и наблюдение (ИСУН), единствено с използването на Квалифициран електронен подпис (КЕП), чрез модула „Е-кандидатстване“ на следния интернет адрес: <https://eumis2020.government.bg>.

Допълнителна информация може да бъде намерена и на следния линк: <https://eumis2020.government.bg/bg/s/Default/Manual>.

Подготовката и подаването на проектното предложение в ИСУН се извършва по следния начин: Кандидатът влиза в ИСУН 2020, след регистрация чрез имейл и парола, избира настоящата процедура чрез подбор на проекти от „Отворени процедури“ и създава ново проектно предложение.

Проектното предложение по настоящата процедура се изготвя от кандидата съгласно инструкциите на УО, дадени в Ръководството за потребителя за модул “Е-кандидатстване” в ИСУН (Приложение № 1).

Изискващите се съгласно т. 24 от Условията за кандидатстване придружителни документи към формуляра за кандидатстване също се подават изцяло електронно. Посочените документи се описват в т. 12 и т. 13 от Формуляра преди подаването му. Всички документи се представят на български език без корекции. Документ, чийто оригинал е на чужд език, се представя и в легализиран превод на български език, извършен в съответствие с действащото законодателство.

**ВАЖНО:** Проектното предложение се подава електронно чрез ИСУН като се подписва с КЕП от лице с право да представлява кандидата или упълномощено от него лице. Официалният представител на кандидата няма право да упълномощава други лица да подписват декларациите, тъй като с тях се декларират данни, които деклараторът декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична. За целите на настоящите Условия под „лице с право да представлява кандидата“ следва да се разбира официален представител на кандидата. При упълномощаване следва да се приложи пълномощно, подписано с КЕП от лице с право да представлява кандидата. От текста на пълномощното следва да става ясно, че лицето с право да представлява кандидата упълномощава пълномощника да подаде от негово име проектното предложение и да подпише с КЕП документите, за които не е изрично отбелязано в т. 24 от Условията, че не могат да се подписват от упълномощени лица, тъй като с тях се декларират данни, за които се носи наказателна отговорност в лично качество.

Проектното предложение е препоръчително да се подава винаги от профила на кандидата, не от друг профил, тъй като впоследствие ще бъде използван именно този профил за комуникация с Управляващия орган и за отстраняване на забелязани неточности по време на оценката на проектните предложения.

По време на етап „Оценка на проектно предложение“ комуникацията с кандидата и редакцията на забелязани неточности по подаденото проектно предложение ще се извършват електронно чрез профила на кандидата в ИСУН, от който е подаден съответния проект, и промени на посочения профил (вкл. промяна на имейл адреса, асоцииран към съответния профил) са недопустими.

До приключване на работата на оценителната комисия кандидатът има възможност да оттегли своето проектно предложение като подаде писмено искане в УО на ПМДРА, като това обстоятелство се отбелязва от потребител на ИСУН от УО на ПМДРА със съответните права. Единствено Формулярът за кандидатстване и изискуемите на етап кандидатстване документи ще бъдат оценявани, затова е изключително важно тези документи да съдържат цялата необходима информация.

Кандидатът носи цялата отговорност за верността на финансовата информация, представена в т. „Бюджет“ от Формуляра за кандидатстване. При съставянето на т. „Бюджет“ от Формуляра за кандидатстване следва да се има предвид, че той ще бъде разходван като се спазват правилата на приложимото национално законодателство.

## 24. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят към формуляра за кандидатстване по изцяло електронен път чрез ИСУН следните документи:

1. Нотариално заверено изрично пълномощно за подаване на проектното предложение и/или за подписване на административния договор за предоставяне на безвъзмездна финансова помощ – попълнено по примерен образец (Приложение № 8.2.) или изрично пълномощно за подаване на проектното предложение и/или за подписване на административния договор за предоставяне на безвъзмездна финансова помощ, подписано с КЕП от лице с право да представлява кандидата.

В случай че кандидатът се представлява заедно от няколко физически лица, пълномощното се подписва от всички тях.

(*Документът се изисква, когато кандидатите желаят да упълномощят лице, което не е официален представител на кандидата да подаде проектното предложение и/или да подпише договор за предоставяне на безвъзмездна финансова помощ с КЕП.);*

2. Позволително за плаване и/или Свидетелство за годност за плаване за риболовните кораби с тонаж над 40 БТ, издадено от ИА ”Морска администрация”.

*(Документът е задължителен за всички кандидати)*

3. Документ за собственост на риболовния кораб.

*(Документът е задължителен за всички кандидати)*

4. Разрешително за стопански риболов.

*(документът не е задължителен за предоставяне с проектното предложение и ще се проверява служебно от УО на ПМДРА)*

5. Удостоверение за придобито право за усвояване на ресурс от риба и други водни организми.

*(документът не е задължителен за предоставяне с проектното предложение и ще се проверява служебно от УО на ПМДРА)*

**ВАЖНО:** По желание кандидатът може да представи чрез ИСУН документите по т. 4 и т. 5, касаещи допустимостта на кораба и кандидата. Когато тези документи не са прикачени от кандидата, УО извършва служебно проверката.

6. Предварителен договор с лицензирана компания за покупко-продажба на кораба за скрап или предварителен договор за нарязване на кораба за скрап, прикачен в ИСУН. *(Документът е задължителен за всички кандидати)*

**ВАЖНО:** Преди подаване на Формуляра за кандидатстване кандидатът извършва избор на лицензирана компания за съответните дейности, която притежава регистрация за оползотворяване и съхранение на отпадъците в регистъра на Министерството на околната среда и водите[[3]](#footnote-3), позволяваща обработката на отпадъци, произлизащи от кораби, с която сключва предварителен договор

7. Приложение № 5 - Декларации към условията за кандидатстване (Декларация по чл. 25, ал. 2 от Закона за управление на средствата от Европейските фондове при споделено управление и чл. 7 от ПМС № 23/23 г.; Декларация, че кандидатът е запознат с условията за кандидатстване и условията за изпълнение; Декларация за съгласие данните на кандидата да бъдат предоставени от НАП на УО по служебен път; Декларация за съгласие данните на кандидата да бъдат предоставени на НСИ по служебен път; Декларация за липса на нередност; Декларация за липса на конфликт на интереси по смисъла на чл. 61, параграф 3 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза; Декларация за свързаност по смисъла на § 1, т. 13 и т. 14 от допълнителните разпоредби на Закона за публичното предлагане на ценни книжа (ЗППЦК); Декларация по чл. 139 от Регламент (ЕС, Евратом) 2024/2509 за финансовите правила, приложими за общия бюджет на Съюза; Декларация по чл. 11, параграф 6 от Регламент (ЕС) № 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури; Декларация за наличие на административен и оперативен капацитет).

*(Документът е задължителен за всички кандидати. Попълва се и се подписва от ВСИЧКИ лица с право да представляват кандидата, независимо дали представляват заедно или поотделно. С подписване на Формуляра за кандидатстване (съгласно т. 23 от настоящите Условия за кандидатстване), всяко лице с право да представлява кандидата декларира обстоятелствата, посочени в декларацията. Декларацията е налична в раздел „E-Декларации“ във Формуляра за кандидатстване в ИСУН, попълва се електронно и се подписва с подаване на формуляра за кандидатстване.*

*Когато Формулярът за кандидатстване се подписва от УПЪЛНОМОЩЕНО лице, то не попълва и не подписва електронната декларация в ИСУН. В този случай се използва форматът на декларацията, която е част от пакета с документи. Декларацията се попълва и подписва от ВСИЧКИ лица с право да представляват кандидата, независимо дали представляват заедно или поотделно, след което се сканира и прикачва в раздел „Прикачени документи“ от Формуляра за кандидатстване в ИСУН.)*

8. Приложение № 6 Декларация за държавни помощи.

*(Документът е задължителен за всички кандидати. Попълва се и се подписва от ЛИЦЕ с право да представлява кандидата. С подписване на Формуляра за кандидатстване (съгласно т. 23 от настоящите Условия за кандидатстване), лицето с право да представлява кандидата декларира обстоятелствата, посочени в декларацията. В случай че кандидатът се представлява САМО ЗАЕДНО от няколко лица, декларацията се подписва от всяко от тях. Декларацията е налична в раздел „E-Декларации“ във Формуляра за кандидатстване в ИСУН, попълва се електронно и се подписва с подаване на формуляра за кандидатстване.*

*Когато Формулярът за кандидатстване се подписва от УПЪЛНОМОЩЕНО лице, то не попълва и не подписва електронната декларация в ИСУН. В този случай се използва форматът на декларацията, която е част от пакета с документи. Декларацията се попълва и подписва от ЛИЦЕ с право да представлява кандидата. В случай че кандидатът се представлява САМО ЗАЕДНО от няколко лица, декларацията се подписва от всяко от тях, след което се сканира и прикачва в раздел „Прикачени документи“ от Формуляра за кандидатстване в ИСУН)*

9. Управляващият орган по служебен път ще изиска от компетентния орган – Изпълнителна агенция по рибарство и аквакултури, документ, удостоверяващ сегмента, съгласно Регистъра на риболовните кораби на Република България, в който попада съответния кораб, както и информация дали за този сегмент е установено небалансирано риболовно усилие съгласно последния актуален годишен доклад за баланса между риболовния капацитет и риболовните възможности на Република България (изготвен съгласно член 22 от Регламент (ЕС) № 1380/2013 на Европейския парламент и на Съвета от 11 декември 2013 г. относно Общата политика в областта на рибарството, за изменение на Регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО), (ЕО) № 639/2004 и Решение 2004/585 (ЕО) на Съвета).

**ВАЖНО:** По настоящата процедура е възприет подход на подписване на документите с квалифициран електронен подпис /КЕП/ на локалния компютър чрез attached signature – файл и подпис в един документ.

**ВАЖНО:** При подаване на проектното предложение посочените декларации следва да бъдат с дата след обявяване на процедурата и предхождаща или съответстваща на датата на подаване на проектното предложение.

**ВАЖНО:** При подписването на документи с квалифициран електронен подпис не трябва да се избира функцията за криптиране на файла. Ако тази опция бъде избрана, файлът се криптира и Оценителната комисия не може да отвори документите, които могат да бъдат декриптирани и прочетени само и единствено чрез частния ключ на автора.

Наличието на криптирани файлове е основание за прекратяване на производството по отношение на кандидата и отхвърляне на проектното му предложение.

Квалифицираният електронен подпис, с който се подписват документите по т. 1, т. 7 и т. 8 следва да е валиден към датата на кандидатстване и да е с титуляр и автор - физическото лице, което е законен представител на кандидата или с титуляр юридическото лице-кандидат, като автор на подписа в този случай трябва да е законния представител на кандидата. Законният/те представител/и на кандидата няма/т право да упълномощава/т други лица да подписват декларациите по т. 7 и т. 8, тъй като с тях се декларират данни, които деклараторът декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична.

Кандидатите трябва да се уверят, че всички документи са представени в изискуемата форма.

Достоверността на документите, приложения към формуляра за кандидатстване, за които не се изисква да са подписани с КЕП, се удостоверява чрез подписването на формуляра за кандидатстване посредством ИСУН. В случай че при проверката на документите бъде установена липса на документи и/или друга нередовност, Оценителната комисия ще изпраща до кандидатите уведомление за установените нередовности. Кандидатите следва да представят липсващите документи/отстранят нередовностите в срок не по-малък от седем дни от датата на получаване на уведомлението, като денят на получаването му не се брои. Уведомленията за установени нередовности ще се изпращат чрез ИСУН чрез електронния профил на кандидата, като кандидатът ще бъде известяван за посоченото електронно чрез електронния адрес, асоцииран към неговия профил. Кандидатът представя липсващите документи по електронен път чрез ИСУН. Допълнителна информация може да бъде предоставена само по искане на Оценителната комисия като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание. Всяка информация, предоставена извън официално изисканата от Оценителната комисия, няма да бъде вземана под внимание.

Неотстраняването на нередовностите в срок може да доведе до прекратяване на производството по отношение на кандидата, до получаване на по-малък брой точки от проектното предложение или до редуциране на разходи в бюджета на проекта.

Оценителната комисия може по всяко време да проверява декларираните от кандидатите данни, както и да изисква разяснения относно документите, представени съгласно т. 24 от Условията за кандидатстване.

**ВАЖНО:** Искане за издаване на документ, което е само с входящ номер от институцията, която следва да го издаде, не се счита за представен изискуем документ по настоящата процедура.

**ВАЖНО:** Отстраняването на нередовностите в никакъв случай и при никакви обстоятелства не трябва да води до подобряване на качеството на проектните предложения.

Всяка информация, предоставена извън официално изисканата от Оценителната комисия, няма да бъде вземана под внимание. По изключение кандидатът може да предостави информация с уведомителен характер (напр. промяна в адреса за кореспонденция, правноорганизационната форма, лицето, представляващо дружеството и други подобни обстоятелства), която не води до подобряване на първоначалното проектно предложение и се предоставя писмено до Управляващия орган.

Техническият процес, свързан с представянето на допълнителна информация/документи, е описан в Ръководството за потребителя за модул “Е-кандидатстване” в ИСУН.

**ВАЖНО:** При деклариране на неверни данни от страна на кандидатите, ще бъдат уведомявани органите на прокуратурата.

## 25. Краен срок за подаване на проектните предложения:

Проектните предложения по настоящата процедура се подават по изцяло електронен път чрез ИСУН на следния интернет адрес: <https://eumis2020.government.bg>

Крайният срок за подаване на проектни предложения е 60 дни от обявяване на приема.

**ВАЖНО:** В рамките на настоящата процедура кандидатите могат да подадат само едно проектно предложение за всеки отделен риболовен кораб, собственост на кандидата, при съобразяване на изискванията по т. 9 от настоящите Условия за кандидатстване. В случай че един и същи кандидат е подал повече от едно проектно предложение за един риболовен кораб, ще бъде разгледано само последното постъпило проектно предложение.

Кандидатите могат да задават допълнителни въпроси и да искат разяснения във връзка с Условията за кандидатстване и изпълнение до 3 седмици преди крайния срок за подаване на проектни предложения. Допълнителни въпроси могат да се задават чрез ИСУН чрез модул “Електронно кандидатстване“, процедура BG14MFPR001-1.005 „Окончателно преустановяване на риболовни дейности”. Отговорите на въпросите на кандидатите се публикуват в ИСУН не по-късно от 2 седмици преди определения краен срок за подаване на проектни предложения по процедурата. Публикуваните отговори на въпроси задължително се вземат под внимание от страна на Управляващия орган на ПМДРА, Оценителната комисия по процедурата при оценката на проектните предложения и от кандидатите по процедурата.

Не могат да се дават разяснения, които съдържат становище относно качеството на конкретно проектно предложение. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

Въз основа на извършената проверка за административно съответствие и допустимост Оценителната комисията изготвя списък на проектните предложения, които не се допускат до техническа и финансова оценка. В списъка се посочват и основанията за недопускане. Списъкът се публикува на интернет страницата ПМДРА и в [ИСУН](https://eumis2020.government.bg/), а за недопускането се съобщава на всеки от кандидатите, включени в него, съответно по реда на чл. 22, ал. 3 от ЗУСЕФСУ.

Кандидат, чието проектно предложение е включено в горепосочения списък, може писмено да възрази пред ръководителя на управляващия орган в едноседмичен срок от съобщаването.

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок (чл. 36, ал. 2 от ЗУСЕФСУ) подписан АДПБФП (предварително подготвеният АДПБФП ще бъде изпратен на одобрените кандидати чрез комуникация в ИСУН) и доказателства, че отговарят на изискванията за бенефициент, като представят необходимите документи:

а) Административен договор за предоставяне на безвъзмездна финансова помощ по процедурата – попълнен по образец (Приложение № 8) във формат PDF и подписан с КЕП (Приложение № 8.1 - Инструкция за подписване на АДПБФП с електронен подпис) от лицето/лицата с право да представлява/т кандидата или от упълномощено лице и прикачен в ИСУН. В случаите, когато кандидатът се представлява заедно от няколко физически лица, АДПБФП се подписва от всяко от тях;

б) Нотариално заверено пълномощно в случаите, когато административният договор за предоставяне на безвъзмездна финансова помощ ще бъде подписан от лице, различно от законния/ите представител/и на кандидата съгласно Удостоверението за актуално състояние или вписванията в Търговския регистър или регистър БУЛСТАТ – в електронен формат (Приложение 8.2);

в) Заявление за профил за достъп на ръководител на бенефициера до ИСУН (Приложение № 12 към Условията за изпълнение) и/или Заявление за профил за достъп на упълномощени от бенефициера лица до ИСУН (Приложение № 13 към Условията за изпълнение) – подписано от лице с право да представлява кандидата. В случаите, когато бенефициера се представлява заедно от няколко физически лица, заявлението се попълва и подписва от всички от тях;

г) Официален документ, удостоверяващ актуална банкова сметка на името на кандидата;

д) Приложение № 5 - Декларация по чл. 25, ал. 2 от ЗУСЕФСУ и чл. 7 от ПМС № 23/2023 г., подписана от кандидата към датата на сключване на договора от всички лица с право да представляват кандидата (независимо от това дали заедно и/или поотделно, и/или по друг начин) и всеки един от партньорите;

е) Приложение № 11 – Декларации към АДПБФП (Декларация за липса на промяна в обстоятелствата, декларирани при подаване на формуляр за кандидатстване; Декларация за липса на нередност; Декларация за липса на конфликт на интереси; Декларации за свързаност по смисъла на § 1, т. 13 и т. 14 от допълнителните разпоредби на Закона за публичното предлагане на ценни книжа; Декларация по чл. 139 от Регламент (ЕС, Евратом) 2024/2509; Декларация по чл. 11, параграф 1 и параграф 3 от Регламент (ЕС) № 2021/1139); Декларация по чл. 139 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза; Декларация по чл. 11, параграф 1 и параграф 3 от Регламент (ЕС) № 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури - подписана от лице с право да представлява кандидата. В случаите, когато бенефициентът се представлява само заедно от няколко физически лица, декларациите се попълват и подписват от всички тях;

ж) Удостоверение от Националната агенция за приходите за липса на задължения на кандидат/ (издадено след датата на получаване на поканата за сключване на договор)

или

Удостоверение от Националната агенция за приходите за наличие на задължения на кандидата, от което да е видно че размерът на неплатените задължения е не повече от 1 на сто от сумата на годишния общ оборот на предприятието-кандидат за последната приключена финансова година, но не повече от 50 000 лв.;

или

Споразумение с НАП от което да е видно, че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения;

Кандидатът следва да предостави един от документите по буква ж/ единствено в случаите, когато в резултат на извършена служебна проверка от страна на Управляващия орган на ПМДРА е установено наличие на задължения към НАП. Проверката за наличие на задължения към НАП включва проверка за наличие на публични задължения по смисъла на чл. 162, ал. 2, т. 1 и т. 8 от ДОПК. Липсата на подобни публични задължения кандидатът декларира в рамките на Декларация по чл. 25, ал. 2 от ЗУСЕФСУ и чл. 7 от ПМС № 23/2023 г. (за наличие на публични задължения по смисъла на чл. 162, ал. 2, т. 1 от ДОПК) и на Декларация, че кандидатът е запознат с условията за кандидатстване (за наличие на публични задължения по смисъла на чл. 162, ал. 2, т. 8 от ДОПК).

з) Удостоверение за липса на задължения към общината по седалището на УО и по седалището на кандидата (издадени не по-рано от 6 месеца преди датата на представянето им);

Управляващият орган на ПМДРА ще извършва проверка по служебен път за наличие на задължения към общината по седалище на УО на ПМДРА, както и към общината по седалище на кандидата само в случаите, когато тази община е Столична. В случаите когато в рамките на служебната проверка бъде установено наличието на задължение, кандидатите ще бъдат уведомени за това. За да удостовери погасяването на задължението кандидатът следва да представи Удостоверение за липса на задължения към Столична община.

От Удостоверенията по букви ж/ и з/ следва да е видна липсата на задължения или размерът на неплатените задължения следва да е не повече от 1 на сто от сумата на годишния общ оборот на предприятието-кандидат за последната приключена финансова година, но не повече от 50 000 лв.

Кандидат, който видно от Удостоверенията по букви ж/ и з/ има задължения повече от 1 на сто от сумата на годишния общ оборот за последната приключена финансова година, но не повече от 50 000 лв. има право да представи доказателства, че е предприел мерки, които гарантират неговата надеждност. За тази цел кандидатът може да представи следните документи: документ за извършено плащане или споразумение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения или е в процес на изплащане на дължимо обезщетение.

и) Свидетелство за съдимост на всички лица, представляващи кандидата и вписани в Търговския регистър, или определени като такива в учредителния акт, когато обстоятелството не подлежи на вписване, издадено не по-рано от 6 месеца преди датата на представянето му - оригинал или копие, заверено от кандидата (Документът няма да бъде изискван като прикачен документ, но съдимостта на кандидата ще се установи служебно от УО на ПМДРА);

Когато за някое от лицата свидетелството за съдимост подлежи на издаване от чуждестранен орган, същото се представя в легализиран превод - оригинал или копие, заверено от кандидата. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

й) удостоверение от органите на Изпълнителна агенция „Главна инспекция по труда“ (издадени не по-рано от 1 месец преди датата на представянето им) за доказване липса на установено с влязло в сила наказателно постановление, или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 - 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен, ще се установи служебно от УО на ПМДРА.

**ВАЖНО:** По желание кандидатът може да представи чрез ИСУН документите по букви „з“, „и“ и „й“. Когато тези документи не са прикачени от кандидата, УО извършва служебно проверката.

Посочените документи от буква „а“ до „й“ се представят електронно чрез Информационната система ИСУН.

С кандидатите, които не представят липсващите документи или представят документи, които не съответстват на изискванията, не се сключват административни договори за предоставяне на безвъзмездна финансова помощ и се издава мотивирано решение за отказ за предоставяне на безвъзмездна финансова помощ. На тяхно място ще бъдат поканени за договаряне съответния брой кандидати от резервния списък (в случай че такъв е съставен), по поредността на класирането им до изчерпване на общия наличен бюджет по процедурата.

Когато при извършване на проверката по същество на представените от кандидатите документи при сключване на АДПБФП, се установи несъответствие между декларирани данни на етап кандидатстване и информацията, посочена в представените документи, договор не се сключва, като за договаряне ще бъдат поканени съответния брой кандидати от резервния списък (в случай че такъв е съставен), по поредността на класирането им в съответната категория предприятие, до изчерпване на общия наличен бюджет по процедурата.

Ако кандидат по одобрен за финансиране проект откаже сключване на АДПБФП, се пристъпва към сключване на такъв договор с кандидатите от резервния списък (в случай че такъв е съставен) по поредността на класирането им в съответната категория предприятие, до изчерпване на наличния бюджет по процедурата.

Ръководителят на УО на ПМДРА взема мотивирано решение за отказ за предоставяне на безвъзмездна финансова помощ в следните случаи:

- за всяко проектно предложение, включено в списъка на предложените за отхвърляне проектни предложения и основанието за отхвърлянето им, включен в доклада за работата на оценителната комисия;

- при несъгласие на кандидата да сключи административен договор за предоставяне на БФП;

- за проектни предложения, при които се предвижда финансиране в нарушение на чл. 4, ал. 4 на ЗУСЕФСУ;

- на кандидат, който не отговаря на изискванията за бенефициер или не е представил в срок доказателства за това;

- за проектни предложения, при които държавната помощ е недопустима или се надхвърлят прага на допустимата държавна помощ или установените в акт на ЕС прагове за минимална помощ.

Допълнителна информация:

Управляващият орган на ПМДРА запазва правото си в случай на необходимост да изисква от кандидата допълнителна информация/документи, в това число и на документите които се проверяват по служебен път.

Управляващият орган не носи отговорност ако поради грешни и/или непълни данни за кореспонденция, предоставени от самите кандидати, те не получават кореспонденцията с Управляващия орган на ПМДРА.

Всеки кандидат може да подаде до Ръководителя на Управляващия орган на ПМДРА сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ПМДРА и/или от бенефициентите на безвъзмездна финансова помощ по ПМДРА, които при изпълнение на договор, сключен по проект финансиран от Европейския фонд за морско дело, рибарство и аквакултури, предоставят невярна и/или подвеждаща информация за вписване в регистъра и проверка.

## 27. Приложения към Условията за кандидатстване:

Приложение № 1 - Ръководство за потребителя за модул „Е-кандидатстване”;

Приложение № 2 - План за действие за сегментите на флота за 2024;

Приложение № 3 - Годишен доклад на България за усилията през 2024 г. за постигане на устойчив баланс между риболовния капацитет и риболовните възможности;

Приложение № 3.1 – Балансирани и небалансирани сегменти на флота;

Приложение № 4 - Критерии и методология за оценка на проектните предложения;

Приложение № 4.1 - Методология за изчисляване на компенсациите при прилагане на операция окончателно преустановяване на риболовни дейности;

Приложение № 5 - Декларации към Условията за кандидатстване - Декларации към условията за кандидатстване (Декларация по чл. 25, ал. 2 от Закона за управление на средствата от Европейските фондове при споделено управление и чл. 7 от ПМС № 23/23 г.; Декларация, че кандидатът е запознат с условията за кандидатстване и условията за изпълнение; Декларация за съгласие данните на кандидата да бъдат предоставени от НАП на УО по служебен път; Декларация за съгласие данните на кандидата да бъдат предоставени на НСИ по служебен път; Декларация за липса на нередност; Декларация за липса на конфликт на интереси по смисъла на чл. 61, параграф 3 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза; Декларация за свързаност по смисъла на § 1, т. 13 и т. 14 от допълнителните разпоредби на Закона за публичното предлагане на ценни книжа (ЗППЦК); Декларация по чл. 139 от Регламент (ЕС, Евратом) 2024/2509 за финансовите правила, приложими за общия бюджет на Съюза; Декларация по чл. 11, параграф 6 от Регламент (ЕС) № 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури; Декларация за наличие на административен и оперативен капацитет);

Приложение № 6 - Декларация за държавните помощи;

Приложение № 7 – Използвани съкращение и определения;

Приложение № 8.2 – Пълномощно от законния представител на кандидата за подаване на проектното предложение и за подписване на АДПБФП.

1. Балансът на сегментите от риболовния флот се определя в последния актуален Годишен доклад за флота към датата на обявяването на прием. [↑](#footnote-ref-1)
2. За ден се счита периодът от 0:00 часа до 24:00 часа на всеки календарен ден, независимо от броя на излизанията на риболовния кораб и броя на декларациите за произход по чл. 20 от ЗРА за посочения период от 0:00 часа до 24:00 часа на този ден. [↑](#footnote-ref-2)
3. https://nwms.eea.government.bg/app/registers/waste-activities [↑](#footnote-ref-3)